ТӨСӨЛ

**МОНГОЛ УЛСЫН ИХ ХУРЛЫН ТОГТООЛ**

2023 оны ... сарын ... өдөр Дугаар ... Улаанбаатар хот

ХУУЛЬ БАТАЛСАНТАЙ ХОЛБОГДУУЛАН АВАХ

АРГА ХЭМЖЭЭНИЙ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг тус тус үндэслэн Монгол Улсын Их Хурлаас ТОГТООХ нь:

1.Төрийн үйлчилгээг цахим хэлбэрээр үзүүлэхтэй холбоотойгоор хууль хоорондын давхардал, хийдэл, зөрчлийг арилгах зорилгоор Эрүүл мэндийн тухай хуульд нэмэлт оруулах тухай, Эрүүл мэндийн даатгалын тухай хуульд нэмэлт оруулах тухай болон бусад хуульд нэмэлт, өөрчлөлт оруулах тухай хуулийг баталсантай холбогдуулан дараах арга хэмжээг авч хэрэгжүүлэхийг хууль санаачлагч нарт зөвлөсүгэй:

1/Хуулийн төслийг боловсруулахдаа төрийн байгууллагаас хүн, хуулийн этгээдтэй харилцах аливаа харилцааг цахим хэлбэрээр явуулах, шаардлагатай тохиолдолд бичгээр явуулж байх талаар холбогдох зохицуулалтыг тусгаж хүн, хуулийн этгээд, төрийн байгууллагад үүсэх зардал, цаг хугацааг хэмнэх;

2/Хуулийн төсөлд хүн, хуулийн этгээдээс мэдээлэл шаардах, баримт бичиг бүрдүүлэх харилцааг зохицуулахдаа Нийтийн мэдээллийн ил тод байдлын тухай хуульд заасан мэдээлэл хариуцагч нь өөрт байгаа, эсхүл нийтийн мэдээллийн дэд бүтцийг ашиглан олж авах, солилцох боломжтой мэдээллийг хүн, хуулийн этгээдээс шаардахгүй байх талаар тусгах.

2.Хуулийн төслүүдийг баталсантай холбогдуулан нийтээр дагаж мөрдөх захиргааны хэм хэмжээний актуудыг холбогдох хуулийн зохицуулалтад нийцүүлэх чиглэлээр давхардал, хийдэл, зөрчлийг арилгах арга хэмжээ авахыг Монгол Улсын Засгийн газар /Л.Оюун-эрдэнэ/-т даалгасугай.

МОНГОЛ УЛСЫН ИХ ХУРЛЫН ДАРГА Г.ЗАНДАНШАТАР